**21/12/1912: Υπογραφή παράδοσης της Χίου στον ελληνικό απελευθερωτικό στρατό**

Ομιλία του **Νίκου Κ. Χαβιάρα** δ.Φ. στις εκδηλώσεις εορτασμού της επετείου, που διοργανώθηκαν από την Π. Ε. Χίου στις Καρυές (21/12/2021)

Η ιστορία είναι μυστήριο πράγμα. Δεν είναι λίγες οι φορές που στον πολυτάραχο ρου της αναδεικνύει χρονικές «στιγμές» και όχι ιδιαίτερα γνωστές τοποθεσίες, επειδή ακριβώς αυτές συνδέθηκαν με την αρχή ή το τέλος –όσο δύσκολο κι αν είναι κάποιες φορές τούτα να προσδιορισθούν με ακρίβεια- σημαντικών ιστορικών γεγονότων. Για μας τους Χιώτες ένα από τα πιο κομβικά γεγονότα στην ιστορία του αγαπημένου γενέθλιου τόπου είναι αναντίλεκτα η απελευθέρωση του νησιού μας από την οθωμανική κατοχή σχεδόν τριακοσίων πενήντα ετών και η ενσωμάτωσή του στον εθνικό κορμό. Κατά κανόνα, τα προηγούμενα τα συνδέουμε με την ημερομηνία της 11ης Νοεμβρίου, ημέρα της απόβασης του απελευθερωτικού στρατού στο Κοντάρι το 1912, ωστόσο το τέλος του έντονου και αρκετά αιματηρού αγώνα που έδωσαν οι Έλληνες στρατιώτες με την τουρκική φρουρά του νησιού, δεν επέρχεται παρά σαράντα ημέρες μετά, στις 21 Δεκεμβρίου 1912, οπότε υπογράφεται εδώ, στις Καρυές, η συνθηκολόγηση των Τούρκων και η παράδοση της Χίου στις ελληνικές δυνάμεις.

20 Δεκεμβρίου. Οι Έλληνες, στρατός, στόλος και εθελοντές, σφυροκοπούσαν ανελέητα τις εχθρικές θέσεις από παντού. Τα πλοία κανονιοβολούσαν εναντίον του Προβατά, του Αίπους, του Μαρμάρου Καρδαμύλων, της Βολισσού. Το αποτέλεσμα ήταν να σημειωθεί παντού τουρκική υποχώρηση, ενώ οι Έλληνες προήλαυναν. Ο Τούρκος στρατιωτικός διοικητής του νησιού συνταγματάρχης Ζιχνή μπέης, βλέποντας πλέον τις δυνάμεις του περικυκλωμένες, ζήτησε να παραδοθεί μέσω του ηγουμένου του μοναστηριού του Αγίου Μάρκου. Η παράδοσή του, μαζί με επτά αξιωματικούς, έγινε στις 8 το βράδυ της 20ης Δεκεμβρίου του 1912 στις Καρυές, στην οικία του προύχοντα Ι. Βενέτου, (όχι στον διοικητή των ελληνικών δυνάμεων συνταγματάρχη Ν. Δελαγραμμάτικα, αλλά) στον ταγματάρχη Γ. Παπαδημητρίου και επισφραγίσθηκε στις 9 το πρωί της επομένης, 21ης, με την παράδοση 1994 οπλιτών και υπαξιωματικών, καθώς και 37 αξιωματικών, μαζί με τρόφιμα, δύο πυροβόλα, «άπειρα» κατά τον Δελαγραμμάτικα πυρομαχικά και τηλεφωνικά μηχανήματα. Εκ μέρους του ελληνικού στρατού το πρωτόκολλο παράδοσης υπέγραψε, πάλι στις Καρυές, ο λοχαγός Πεζικού Ε. Βερνάρδος, ενώ εκ μέρους των Τούρκων ο ταγματάρχης Χουσεΐν Λούτφι.

Η 21η Δεκεμβρίου αποτελεί, λοιπόν, μια εξαιρετικά σημαντική ημερομηνία στη χιακή ιστορία. Καθώς η σημερινή περίσταση ασφαλώς και δεν αφήνει να μακρηγορήσω για εκείνα τα γεγονότα, ας μου επιτραπεί να εστιάσω σε δύο σημεία, όχι και τόσο γνωστά θεωρώ, ώστε η ομιλία αυτή να μην μείνει στα αυτιά και τη μνήμη ως «ανωφελές διήγημα», για να θυμηθώ και τον Πολύβιο, τον δεύτερο μετά τον Θουκυδίδη μεγάλο ιστορικό της ελληνικής αρχαιότητας. Η ιστορία, έχει ειπωθεί, γράφεται από τους νικητές, οι ηττημένοι συνήθως βυθίζονται στη λήθη, ενώ βέβαια, όσον αφορά στα πρόσωπα-πρωταγωνιστές -και όχι μόνο-, η αξία του ηττημένου καθιστά ακόμη σπουδαιότερο το επίτευγμα του νικητή. Αξίζει λοιπόν να γίνει αναφορά στον «άλλον», στον αντίπαλο, τον Τούρκο στρατιωτικό διοικητή της Χίου. Ο Ζιχνή ήταν έξυπνος και μορφωμένος, με αναμφισβήτητες στρατιωτικές γνώσεις και ικανότητες. Προνοητικός, από τις πρώτες ημέρες που ανέλαβε καθήκοντα στη Χίο έναν χρόνο πριν, οχύρωσε το νησί με ισχυρά αμυντικά έργα. Θεώρησε χρέος του να προβάλει αντίσταση, αν και το τουρκικό πολιτικό προσωπικό της Χίου τον προέτρεπε να παραδοθεί. Έτσι προέκρινε την υποχώρηση των Τούρκων στο εσωτερικό του νησιού και επεδίωξε να δοθούν μάχες στα βουνά –θα μπορούσε να ειπωθεί πως, αντίθετα από ό,τι συνέβη στην Επανάσταση του 1821, όπου οι στρατιωτικά υποδεέστεροι από τους Οθωμανούς Έλληνες προτίμησαν –ορθώς και επιτυχώς- τον κλεφτοπόλεμο, το 1912 τον άσκησε αυτός. Ο Ζιχνή εκμεταλλεύθηκε ακόμη και τις ασυνήθιστα αντίξοες, για την εποχή και τον τόπο, καιρικές συνθήκες. Η Χίος, λοιπόν, καθυστέρησε να απελευθερωθεί, οι εχθροπραξίες διήρκεσαν αρκετά, πολύ περισσότερο από όσο, για παράδειγμα, στη γειτονική Λέσβο, που, αν και σημαντικά μεγαλύτερη σε έκταση, παραδόθηκε στον ελληνικό στρατό μέσα σε 28 ημέρες. Ας σημειωθεί επιπλέον ότι ο Ζιχνή, ακόμη αιχμάλωτος στο Αργοστόλι τον Σεπτέμβριο του 1913, έμαθε την προαγωγή του παλαιού αντιπάλου του Δελαγραμμάτικα σε υποστράτηγο. Αμέσως του απέστειλε συγχαρητήρια επιστολή στα γαλλικά «ενθυμούμενος και εκτιμών την ανδρεία και την στρατιωτική [του] ικανότητα».

Το δεύτερο στοιχείο το οποίο θα ήθελα να επισημάνω είναι η αντάξια του χιακού πολιτισμού και, θα έλεγα, του κατά τον Γιώργο Θεοτοκά «χιακού ουμανισμού», συμπεριφορά του λαού της Χίου, των ανωνύμων Χιωτών, λίγες μέρες μετά, την 27η Δεκεμβρίου. Ο Ιωάννης Βαριαδάκης στο βιβλίο του *Η Χίος ελευθέρα – Χρονικό του 1912* περιγράφει γλαφυρά τα σχετικά με την πορεία των Τούρκων αιχμαλώτων μέσα από την πόλη της Χίου για να φθάσουν στο λιμάνι. (Από τους αιχμαλώτους, οι σοβαρά τραυματίες μεταφέρθηκαν στον Τσεσμέ, ενώ οι υπόλοιποι προωθήθηκαν με πλοία στην ηπειρωτική Ελλάδα). Το μέγα πλήθος των Χιωτών που παρακολούθησε την πομπή και την επιβίβασή τους, επιδεικνύοντας ανωτερότητα και επίγνωση της προσωρινότητας των ανθρωπίνων πραγμάτων, δεν εκτράπηκε ούτε μία στιγμή σε αποδοκιμασίες, ύβρεις ή χειροδικίες…

Τελειώνοντας, έχει σημασία να υπενθυμίσουμε ότι οι ιστορικές επέτειοι είναι, περισσότερο από οτιδήποτε άλλο, ημέρες μνήμης και προβληματισμού. Κλίνουμε ευλαβικά το γόνυ στους νεκρούς και τιμάμε όσους αγωνίσθηκαν, επωνύμους και ανωνύμους. Είναι εκείνοι που λαμπρύνουν το παρελθόν, εμπνέουν το παρόν και σηματοδοτούν το μέλλον μας. Η σύγχρονη πραγματικότητα καταδεικνύει, όση καλή διάθεση και αν επιδείξουμε, ότι ο ίδιος γείτονας, με ανανεωμένες, εξαιτίας και των εσωτερικών του προβλημάτων, βλέψεις και θρασεία ρητορική, με βασικό κεκράκτη τον κυρίαρχο πολιτικό ταγό του, είναι εδώ. Αποτελεί, λοιπόν, χρέος όλων μας, των πολιτικών, των πνευματικών ανθρώπων, των επιστημόνων, των δασκάλων, των επιχειρηματιών και των επαγγελματιών, όπως και των νέων, από το μετερίζι της ατομικής και συλλογικής ευθύνης, να δικαιώσουμε το αγαθό της ελευθερίας που μας δόθηκε, θωρακίζοντας την πατρίδα και οδηγώντας την σε σταθερή πρόοδο και ανάπτυξη.